Mestská časť Bratislava – Nové Mesto
Materiál na rokovanie
Miestneho zastupiteľstva
dňa: 13.10.2015

 

S p r á v a
z kontroly oddelenia sociálnych služieb MÚ B-NM - Sociálna výdajňa potravín  a spotrebného tovaru v mestskej časti Bratislava - Nové Mesto
_________________________________________________________________

Predkladá :                                                          	Materiál obsahuje :
---------------                                                                     -------------------------
Ing. Martin Böhm                                                       	1. Návrh uznesenia
miestny kontrolór	                                  		2. Dôvodovú správu
								3. Správu

Spracovateľ :                                                       	Stanovisko právnej skupiny :
------------------	                                                     --------------------------------------
Ing. Ján Dubravec	                                  	           nie je potreba právneho
pracovník ÚMK	                                                     posúdenia

Na rokovanie prizvať :
------------------------------
Ing. Gabriela Vojtechová
pracovníčka odd. soc. služieb  MÚ B-NM     

Október 2015

Návrh uznesenia	

Miestne zastupiteľstvo  

schvaľuje  

Správu z kontroly oddelenia sociálnych služieb MÚ B-NM - Sociálna výdajňa potravín  a spotrebného tovaru v mestskej časti Bratislava - Nové Mesto

a/  s pripomienkami

b/  bez pripomienok

Dôvodová správa

Na základe plánu kontrolnej činnosti útvaru miestneho kontrolóra MČ B-NM              na II. polrok 2014, schváleného Miestnym zastupiteľstvom MČ B-NM uznesením      č. 22/04 dňa 3.6.2014 a v súlade so Zásadami kontrolnej činnosti samosprávy        MČ B-NM, miestny kontrolór s pracovníkmi útvaru kontroly vykonal kontrolu oddelenia sociálnych služieb MÚ B-NM - Sociálna výdajňa potravín a spotrebného tovaru v mestskej časti Bratislava - Nové Mesto. 
Cieľom kontroly bolo preveriť prevádzkovanie Sociálnej výdajne potravín                   a spotrebného tovaru v MČ B-NM, zriadenej za účelom poskytovania bezplatnej pomoci občanom MČ B-NM, vrátane evidencie príjmu a výdaja tovaru a postup pri poskytovaní pomoci v súlade so schválenými Zásadami poskytovania pomoci v Sociálnej výdajni potravín a spotrebného tovaru v Mestskej časti Bratislava-Nové Mesto.

S P R Á V A 
z kontroly  oddelenia sociálnych služieb MÚ B-NM - Sociálna výdajňa potravín a spotrebného tovaru v mestskej časti Bratislava - Nové Mesto
__________________________________________________________________

	Miestny kontrolór mestskej časti Bratislava - Nové Mesto s pracovníkmi útvaru kontroly vykonal na základe plánu kontrolnej činnosti útvaru miestneho kontrolóra MČ B-NM na II. polrok 2014, schváleného uznesením MZ MČ B-NM č. 22/04 dňa 3.6.2014 a v súlade so Zásadami kontrolnej činnosti samosprávy MČ B-NM, kontrolu oddelenia sociálnych služieb MÚ B-NM - Sociálna výdajňa potravín a spotrebného tovaru v mestskej časti Bratislava - Nové Mesto. 
	Cieľom kontroly bolo preveriť prevádzkovanie Sociálnej výdajne potravín a spotrebného tovaru v MČ B-NM, zriadenej za účelom poskytovania bezplatnej pomoci občanom MČ B-NM, vrátane evidencie príjmu a výdaja tovaru a postup pri poskytovaní pomoci v súlade so schválenými Zásadami poskytovania pomoci v Sociálnej výdajni potravín a spotrebného tovaru v Mestskej časti Bratislava-Nové Mesto.
                                                                                     
	Program kontroly bol zameraný na :

1. Zriadenie Sociálnej výdajne potravín a spotrebného tovaru v MČ B-NM a jej vybavenie predajným zariadením a výpočtovou technikou, vrátane dovozu tovaru	

2. Zabezpečovanie dodávky potravín, resp. spotrebného tovaru a evidencie príjmu   a výdaja dodaného tovaru

3. Dodržiavanie podmienok a pravidiel poskytovania pomoci občanom  MČ B-NM prostredníctvom Sociálnej výdajne potravín a spotrebného tovaru MČ B-NM  a určovanie bodového ohodnotenia tovaru a možnosti prevziať si tovar občanmi v súlade so schválenými Zásadami poskytovania pomoci v Sociálnej výdajni potravín a spotrebného tovaru v M Č B-NM.

	Stav na úseku činnosti Sociálnej výdajne potravín a spotrebného tovaru bol zisťovaný nepriamou kontrolou, t.j. štúdiom predložených dokladov súvisiacich s predmetom kontroly. Porovnaním zisteného skutočného stavu so stavom požadovaným bolo zistené, že kontrolované činnosti boli zabezpečované nasledovne:

k bodu 1/

	Starosta MČ B-NM a pracovníci oddelenia sociálnych služieb MÚ B-NM /ďalej OSS/ po zvážení získaných skúseností z prevádzky sociálnych výdajní v meste Nitra a v mestskej časti Bratislava-Petržalka od začiatku roka 2012 zhromažďovali informácie, potrebné na zriadenie Sociálnej výdajne pre občanov MČ B-NM. Zo získaných poznatkov vyplynula potreba rokovať so zástupcami obchodných reťazcov o bezplatnej dodávke priemyselného tovaru a potravinového tovaru, ktorý už nezodpovedá interným kvalitatívnym štandardom obchodu, ktorý však spĺňa požiadavky na potraviny v zmysle platných právnych predpisov. Ďalej bolo treba zabezpečiť priestor na zriadenie výdajne a jej prevádzkovanie, vybaviť povolenie na Regionálnom úrade verejného zdravotníctva, zabezpečiť výdajňu výpočtovou technikou, vrátane počítačového softvéru a čipových kariet, zabezpečiť dopravu na dovoz tovaru, ako aj zabezpečiť do predmetnej výdajne pracovníkov.
	
	Uznesením MZ MČ B-NM č.11/11 zo dňa 26.06.2012, MZ MČ B-NM schválilo Zásady poskytovania pomoci v Sociálnej výdajni potravín a spotrebného tovaru v Mestskej časti Bratislava-Nové Mesto /ďalej „Zásady“ a „Sociálna výdajňa potravín“/. Podľa čl. I., ods.3/, prijatých „Zásad“, Sociálna výdajňa potravín je zriadená a prevádzkovaná mestskou časťou. Miestne zastupiteľstvo schválilo uvedené „Zásady“ pre prevádzku Sociálnej výdajne potravín, ktorá ale zriadená MZ MČ B-NM nebola. Organizačná štruktúra MÚ B-NM bola v priebehu výkonu kontroly upravená a Sociálna výdajňa potravín a spotrebného tovaru MČ B-NM bola doplnená do štruktúry oddelenia sociálnych služieb.    
	 Dňa 08.08.2012 bola uzatvorená rámcová dohoda o spolupráci s obchodnou spoločnosťou Kaufland SR, v.o.s. /platnosť do 28.02.2013/, dňa 08.08.2012 bola uzatvorená dohoda o vzájomnej spolupráci so spoločnosťou RAJO, a.s. /platnosť do 31.08.2013/, dňa 23.08.2012 bola uzatvorená zmluva o spolupráci s Potravinovou bankou Slovenska /platnosť do 01.09.2014/, dňa 21.09.2012 bola uzatvorená darovacia zmluva s obchodnou spoločnosťou LIDL SR, v.o.s. /drogériový tovar v hodnote 299,67 €/. 
	Starosta MČ B-NM dňa 23.08.2012 podpísal Zmluvu o spolupráci s predsedom občianskeho združenia „Potravinová banka Slovenska“, ktorá sa podľa úvodného ustanovenia „zaoberá zhromažďovaním, skladovaním a distribúciou potravín pre humanitárne a charitatívne organizácie a prípadne obce, ktoré poskytujú pomoc ľuďom v núdzi. MČ B-NM, pod záštitou a gesciou Potravinovej banky Slovenska, prerozdelí podľa prijatých pravidiel potraviny a spotrebný tovar pre občanov Mestskej časti Bratislava-Nové Mesto.“ V uvedenej zmluve o spolupráci je definovaný predmet zmluvy, povinnosti zmluvných strán a najmä mestskej časti  B-NM, a to zásobovanie výdajne vlastnými prostriedkami, preberanie tovaru, doručovanie písomností a všeobecné a záverečné ustanovenia. Zmluva bola uzatvorená na dobu určitú do 01.09.2014 s opciou predĺženia písomnou dohodou. Kontrolované oddelenie nepredložilo doklady, preukazujúce pokračovanie spolupráce MČ B-NM s Potravinovou bankou Slovenska.  
	Dňa 19.09.2012 starosta MČ B-NM uzatvoril s prenajímateľom EKO podnik VPS zmluvu o nájme č.119/2012. Nájomná zmluva bola uzatvorená na dobu určitú od dátumu platnosti zmluvy na dobu jedného roka. Prenajímateľ a nájomca sa dohodli, že v prípade, ak nájomca najneskôr 3 mesiace pred skončením doby nájmu písomne neoznámi prenajímateľovi, že na ďalšom trvaní nájmu nemá záujem, má sa za to, že doba nájmu sa za rovnakých podmienok predlžuje o jeden rok. Predmetom nájmu sú nebytové priestory v budove Tržnice, vyšpecifikované vo výpočtovom liste /t.j., predmet nájmu - plocha v m2 a služby - el. energia, voda, kúrenie, odpad a pod./, ktorý je neoddeliteľnou súčasťou zmluvy.
	Podľa účelu nájmu je nájomca oprávnený užívať nebytové priestory pre svoju podnikateľskú činnosť v súlade s predmetom činnosti, uvedenom v živnostenskom registri alebo obchodnom registri. Podľa čl. VIII., nájomná zmluva nadobúda platnosť dňom jej podpísania prenajímateľom a nájomcom a po doložení povolenia k začatiu podnikateľskej činnosti v Tržnici, ktoré nájomcovi vydá Miestny úrad Bratislava - Nové Mesto a zároveň nadobúda účinnosť dňom nasledujúcim po dni jej zverejnenia na internetovej stránke MÚ B-NM. Kontrole uvedené povolenie o začatí podnikateľskej činnosti v Tržnici doložené nebolo. Zákon č. 289/2008 Z.z. o používaní elektronickej registračnej pokladni, t.j. § 2, písm. j/ a § 3, ods. 2, nestanovuje túto povinnosť na činnosť, ktorá je predmetom kontroly. Zákon č.178/1998 Z.z. o podmienkach predaja výrobkov a poskytovaní služieb podľa § 3, ods.3/ ustanovuje, že predaj výrobkov a poskytovanie služieb na trhových miestach možno len na základe povolenia na predaj výrobkov a poskytovanie služieb vydané obcou, a to na základe splnenia podmienok podľa § 10 a predložení dokladov podľa § 3, ods.5/. Podľa § 10 uvedeného zákona obec nie je oprávnená na podnikanie podľa osobitných predpisov ako je Obchodný zákonník, prípadne zákon č.455/1991 Zb. o živnostenskom podnikaní v znení n.p.. Podľa vyjadrenia poverenej vedúcej OSS sa zo strany EKO podniku VPS jedná o štandardnú zmluvu, ktorú podnik má vypracovanú pre všetkých nájomcov priestorov Tržnice. EKO podnik VPS bol oddelením sociálnych služieb upozornený, že čl. II., je potrebné upraviť, pretože sa nejedná o prevádzku s podnikateľskou činnosťou.

	Kontrole bola doložená zápisnica o vykonaní prieskumu trhu podľa § 102 zákona č.25/2006 Z.z. o verejnom obstarávaní v znení n.p. na vybavenie Sociálnej výdajne potravín informačným systémom. 
	Prieskum trhu bol vykonaný elektronicky. Oslovených bolo 5 firiem. Podľa zhodnotenia ponúk a zvážením nákladov najvhodnejším uchádzačom na zabezpečenie licencie na evidenciu stavu zásob, cenník, licenciu kreditných účtov, výdaj tovarov na ID karty, čítačku kariet a ID karty bola vybraná firma TANGRAM, a.s., s cenou 1.012,38 €, vrátane DPH, s ktorou bola uzatvorená zmluva o poskytnutí licencií č.514 dňa 23.07.2012. Predmetom zmluvy je poskytnutie licencií na používanie programového vybavenia vo verzii 12 /SURF, Obchod, KASA/ v cene 139,75 €, bez ročného poplatku za licencie. Súčasťou zmluvy sú obchodné podmienky pre programové vybavenie. Programové vybavenie bolo podľa zmluvy nainštalované u odberateľa, t.j. MÚ B-NM. Podpísaním preberacieho protokolu dňa 23.07.2012 má odberateľ právo využívať zakúpený počet licencií programového vybavenia na svojich počítačoch. Licencie sú súčasťou fakturovaných tovarov.
	Podľa knihy dodávateľských faktúr MÚ B-NM bola na základe dodávateľskej faktúry /EVC 1114/ uhradená firme TANGRAM, a.s. dňa 02.08.2012 suma 489,77 €  za programové vybavenie a na základe dodávateľskej faktúry /EVC 1584/ dňa 29.10.2012 suma 29,88 € za rozšírenie programového vybavenia. K uvedenému boli doložené predmetné faktúry bez ďalších doplňujúcich náležitostí /zmluva/.
	Rozdielna suma medzi verejným obstaraním a dodávkou – znížená, bola na základe rokovania OSS s firmou TANGRAM a.s., s tým, že program bude využívaný v Sociálnej výdajni potravín pre ľudí s ťažkou sociálnou situáciou. Zmluva č.161/2012 o poskytnutí licencie bola podpísaná dňa 8.8.2012. Samotný program bol zakúpený na základe verejného obstarávania / zápisnica vykonaná dňa 27.4.2012/.
	Regionálny úrad verejného zdravotníctva Bratislava hlavné mesto vydal dňa 12.06.2012 Rozhodnutie, podľa ktorého vyhovel MČ B-NM s prevádzkovaním Sociálnej výdajne potravín a spotrebného tovaru. Predmetné záväzné stanovisko bolo vydané na základe zápisnice z kontroly miesta prevádzky vykonanej RÚVZ zo dňa 11.06.2012 a doloženého Prevádzkového poriadku výdajne.
	Podľa zápisnice z kontroly prevádzky dňa 11.06.2014 RÚVZ Bratislava hl. mesto konštatuje, že v Sociálnej výdajni potravín : „2 pracovníci budú zdravotne  a odborne spôsobilí“. Podľa vyjadrenia poverenej vedúcej OSS v súčasnosti má jedna pracovníčka odbornú a zdravotnú spôsobilosť a ostatní pracovníci majú vydané platné zdravotné preukazy.

	Tovar dodávaný do prevádzky je pracovníkmi prevádzky vystavovaný v obchodných regáloch, v chladiacich a mraziacich zariadeniach, podľa sortimentu. Tieto obchodné zariadenia prevádzky nie sú evidované v majetku MÚ B-NM, resp. EKO podniku VPS. Podľa vyjadrenia poverenej vedúcej OSS sú v kontrolovanej prevádzke predmetné zariadenia darované ako vyradené z používania obchodných reťazcov. K uvedeným zariadeniam neboli doložené darovacie zmluvy, overenie bezpečnostného technika o spôsobilosti na používanie vyradených a darovaných chladiacich a mraziacich zariadení, resp. spísaný inventár MÚ B-NM. V priebehu vykonávania kontroly bola darovacia zmluva na predmetné zariadenia spoločnosťou Kaufland SR, v.o.s. na zariadenia a regále v nulovej hodnote podpísaná.   

	Zahájenie prevádzky bolo uskutočnené dňa 25.09.2012 starostom MČ B-NM. Do uvedeného termínu prebiehali ďalšie rokovania so známymi obchodnými reťazcami o možnostiach a podmienkach dodávania tovaru /Kaufland SR, v.o.s., Lidl, a.s., TESCO STORES SR, a.s., dm drogérie markt, RAJO, a.s./. 

	V roku 2013 bola uzatvorená Rámcová zmluva o spolupráci s TESCO STORES SR, a.s. /11.02.2013/, ktorá je  rámcovou zmluvou, upravujúcou všeobecné podmienky, aplikované v darovacích zmluvách /zmluva č. ÚEZ 4/2013/.
	V roku 2014 /18.02.2014/ bola uzatvorená Darovacia zmluva č.33/2014 s firmou TESCO STORES SR, a.s., podľa ktorej darca daruje obdarovanému peňažný dar vo forme nákupných poukážok TESCO v celkovej hodnote 1.000,- € pri príležitosti otvorenia novej prevádzky darcu na Račianskej ulici /TESCO Expres/. Kontrolované oddelenie predložilo fotokópie účtov za tieto tovary v hodnote   1.000,48 €. Peňažné poukážky TESCO od uvedenej spoločnosti boli prevzaté  v decembri 2013. 

	Rámcovou dohodou o spolupráci s firmou Kaufland SR, v.o.s., ktorá bola podpísaná dňa 01.03.2014, sa dohodlo poskytovanie potravinového tovaru, ktorý už nezodpovedá kvalitatívnym štandardom Kauflandu SR, v.o.s.. Podľa uvedenej zmluvy „sociálny obchod sa zaväzuje na vlastné náklady bez výnimky prevziať všetok poskytnutý tovar“. Dohoda bola uzatvorená na dobu neurčitú a bola dňa 03.03.2014 zverejnená podľa príslušného zákona na internetovej stránke MÚ B-NM. Dodatkom č.1 k Rámcovej dohode o spolupráci sa zmluvné strany dohodli /26.05.2014/ na rozšírení o ďalšie možné miesto prevzatia tovaru v Podunajských Biskupiciach.

	Darovacou zmluvou, uzatvorenou s firmou LIDL Slovenská republika, a.s.,  dňa 05.05.2014, darca podporil Sociálnu výdajňu potravín a spotrebného tovaru  MČ B-NM darovaním potravinového a nepotravinového tovaru v hodnote najviac 1.000,- € zo sortimentu predajne na Škultétyho ulici. Podľa odovzdávajúceho a preberacieho protokolu zo dňa 12.05.2014, odovzdal zástupca spoločnosti LIDL SR, a.s. zástupcovi MČ B-NM tovar podľa doložených pokladničných  dokladov.

	V súvislosti so zisťovaním obstarávacích nákladov, súvisiacich s prevádzkou Sociálnej výdajne potravín, bolo preverené i nájomné za priestory prevádzky a súvisiace služby podľa výpočtových listov a splátkových kalendárov ako súčasti zmluvy uzatvorenej s EKO podnikom VPS. Podľa výpočtového listu zo dňa 19.09.2012 je stanovené nájomné ročne vo výške 295,92 € /90% zľava ak je nájomca MČ B-NM/ a platba za služby vo výške 5.517,40 €. Výpočtový list neobsahuje prepravné služby /dovoz tovaru z obchodných spoločností/, ktoré taktiež neboli EKO podnikom VPS fakturované MČ B-NM. Kontrole neboli doložené doklady, ktoré by preukazovali akým spôsobom bola uvedená nákladová položka rozpočtovaná. Podľa nového výpočtového listu zo dňa 30.05.2013 z dôvodu zmeny miesta prevádzkarne a skladu v Tržnici z pôvodných cca 40 m2 na 110 m2, bolo odlišne stanovené ročné nájomné vo výške 4.950,- € a služby vo výške 5.979,15 € plus 20 % DPH /splátkový kalendár – polročná úhrada, t.j. 2 x spolu 4.000,00 €/. V uvedenom splátkovom kalendári je zahrnutá v nákladových položkách služieb  aj „logistika, doprava“. Fakturácia a úhrady boli preverené na ekonomickom oddelení MÚ. 

	Ako najzávažnejší nedostatok, súvisiaci s prevádzkou Sociálnej výdajne potravín a spotrebného tovaru v mestskej časti Bratislava-Nové Mesto, bolo jej nezačlenenie do Organizačnej štruktúry Miestneho úradu a neriešenie personálneho obsadenia výdajne.
	Na základe vyššie uvedených zistení bolo až v roku 2014 na 7. mimoriadnom zasadnutí MZ MČ B-NM, konanom dňa 26.6.2014, prijaté uznesenie č. 7MMZ/13, ktoré žiada starostu upraviť Organizačnú štruktúru MÚ B-NM na oddelení sociálnych služieb a riešiť personálne obsadenie Sociálnej výdajne potravín. V čase ukončenia  kontroly bola Organizačná štruktúra upravená o túto oblasť činnosti oddelenia sociálnych služieb MÚ B-NM. 
	Neriešením organizačnej štruktúry taktiež nebolo riešené personálne obsadenie a prevádzkovanie Sociálnej výdajne potravín. V čase kontroly, práce spojené s chodom výdajne zabezpečoval podľa pracovnej náplne jeden pracovník MÚ. Dve ďalšie pracovníčky sociálneho oddelenia, ktoré túto činnosť nemali zahrnutú v pracovnej náplni, tri pracovné dni v týždni riešili príjem a výdaj tovaru priamo na prevádzke. Na dohodu o pracovnej činnosti bola do Sociálnej výdajne potravín prijatá pracovníčka, ktorá vypomáhala 3 mesiace v roku 2013 a 5 mesiacov v roku 2014. Na obdobie júl-december 2014 bola na dohodu o pracovnej činnosti prijatá nová pracovníčka. V čase ukončenia kontroly práce spojené s chodom sociálnej výdajne potravín zabezpečovali dvaja pracovníci na dohodu o vykonaní práce, jedna referentka oddelenia sociálnych služieb a jedna dobrovoľníčka.

	Vzhľadom k tomu, že nebola doriešená Organizačná štruktúra MÚ B-NM, ktorá by začlenila Sociálnu výdajňu potravín na oddelenie sociálnych služieb, možno konštatovať, že bežné výdavky, súvisiace s predmetnou výdajňou, nie sú sledované a hodnotené z hľadiska rozpočtovania samostatne, podľa programu, resp. podprogramu programového rozpočtovania MČ B-NM. Nákladové položky, fakturované Kauflandom SR, v.o.s., sú zahrnuté v bežných výdavkoch HS 0312 – Kluby dôchodcov spoločné EK 633006, ktorej cieľom je zabezpečenie kultúrno-spoločenského života pre dôchodcov a zdravotne postihnutých občanov MČ B-NM, organizovaného mimo klubov dôchodcov.

	Kontrolou  výdajov a príjmov súvisiacich s prevádzkou Sociálnej výdajne potravín bolo zistené, že v roku 2012, 2013 a 2014 podľa predložených dokladov, t.j. dodacích listov a príjmových dokladov, spracovaných programovým vybavením TANGRAM, a.s., boli do výdajne pravidelne dodávané tovary od spoločnosti RAJO, a.s. a Kaufland SR, v.o.s.. Na základe uzatvorených zmlúv so spoločnosťou Kaufland SR, v.o.s., v časti „Platobné podmienky“ cena za 1 ks prevzatého tovaru je stanovená na 0,01 € bez DPH.
	Ďalšie nákladové položky súvisiace s prevádzkou Sociálnej výdajne potravín, ako je vybavenie informačným systémom a nájomné a s ním súvisiace služby /energie/ nie je rozpočtované a sledované správcom rozpočtovej kapitoly. Taktiež monitorovacia správa, ktorá je súčasťou záverečného účtu, neobsahuje informácie o výsledkoch rozpočtového hospodárenia súvisiaceho s činnosťou Sociálnej   výdajne potravín. Príjem za jednorazový administratívny poplatok za vydanie a prevádzkovanie čipovej karty /vydanej v zmysle schválených Zásad/ je sledovaný vo výnosoch MÚ B-NM /648 300 Výnosy - čipové karty/.

k bodu 2/

	Ku kontrole zabezpečenia dodávky potravín a spotrebného tovaru, ako aj evidencii príjmu a výdaju dodaného tovaru, boli zapožičané doklady, preukazujúce prijatie tovaru na sklad a jeho vydanie oprávneným osobám, v súlade so schválenými Zásadami poskytovania pomoci občanom v Sociálnej výdajni potravín a spotrebného tovaru v MČ-B-NM.
	Kontrole boli predložené za rok 2012 dodacie listy spoločnosti RAJO, a.s. /24.9.-10.12.2012 – 17ks/ bez dokladov, potvrdzujúcich prijatie tovaru na sklad. K jednému dodaciemu listu sú doložené tzv. “potvrdenia o prevzatí tovaru“ /deň, meno, výrobok, kusy, podpis/. Z uvedeného potvrdenia nie sú zrejmé ďalšie skutočnosti. Ďalej boli doložené dve potvrdenia o prevzatí tovaru pre organizácie    Svätého Jána z Boha a Vagusu. 
	Podľa ďalších predložených dokladov, t.j. likvidačných a odovzdávajúcich protokolov /3ks a k nim vystavenú spoločnú faktúru spoločnosťou Kaufland SR, v.o.s. na tovar v hodnote 6,22 € bolo uvedenej spoločnosti táto suma uhradená dňa 13.12.2012 /HS 0312 – Kluby dôchodcov/. Príjemky doložené neboli. Fakturovaná suma vyplýva z uzatvorenej zmluvy, kde v platobných podmienkach je stanovená cena za 1 ks prevzatého tovaru na 0,01 €.

	Ku dňu 05.01.2013 a 7.01.2013 bol programovým vybavením Skladové hospodárstvo Tangram vyhotovený okamžitý stav zásob tovaru na prevádzke.
	Za kontrolovaný rok 2013 a čiastočne 2014 boli predložené doklady od obchodných spoločností RAJO, a.s. a Kaufland SR, v.o.s., t.j. dodacie listy, príjemky tovaru a v prípade Kauflandu SR, v.o.s. aj faktúry a likvidačné listy k faktúram. Faktúry boli vystavené podľa zmluvne dohodnutých podmienok za rok 2013 tak, ako je vyššie uvedené v hodnote 501,66 €.
	Začiatkom roku 2014 boli odovzdané starostovi MČ B-NM poukážky na nákup tovaru v Kauflande SR, v.o.s. za vyúčtovanie sociálnej výdajne v roku 2013 /informácia A. Tužinskej z kancelárie Kauflandu SR, v.o.s., ktorú poskytla na základe vyžiadania poverenej vedúcej OSS/. Jednalo sa o poukážky:
8 ks x 50,- €, 4 ks x 10,- € a 1 ks x 5,- €, spolu v hodnote 445,- €. Tieto poukážky na nákup tovaru v Kauflande SR, v.o.s. budú, podľa vyjadrenia poverenej vedúcej OSS, v roku 2014 použité na riešenie sociálnej situácie obyvateľov MČ B-NM v predvianočnom období.  
	Kontrole boli predložené i dodacie listy a v prípade Kauflandu SR, v.o.s. aj mesačne faktúry za rok 2014, vystavené do dňa uzatvorenia kontroly OSS. Príjemky za dodanie tovaru spoločnosťou RAJO, a.s. boli vystavované do augusta 2014 a spoločnosťou Kaufland SR, v.o.s. do mája 2014. Podľa vyjadrenia poverenej vedúcej OSS, množstvo nového tovaru neustále pribúda vďaka dodávateľom a sponzorom a nie je možné ho počítačovo spracovať do formy príjemok, resp. ďalších dokladov, preukazujúcich ich výdaj /kontrole boli predložené iba doklady spoločnosti RAJO, a.s. a Kufland SR, v.o.s. s výnimkou vyššie uvedených darov poskytnutých obchodnými spoločnosťami  v roku 2013/ pri súčasnom personálnom obsadení Sociálnej výdajne potravín.
	Podľa vyjadrenia poverenej vedúcej OSS prostredníctvom Sociálnej výdajne potravín spolupracuje aj s organizáciami, ktoré pracujú s ľuďmi bez domova. Pri väčších zásobách im poskytuje časť potravín /doklady preukazujúce ich poskytnutie neboli predložené/.

	Vzhľadom na vyššie uvedené zistenia, ktoré vychádzajú z predložených dokladov poskytnutých ku kontrole možno konštatovať, že skladové hospodárstvo Sociálnej výdajne potravín je vedené neúplne. Aj napriek tomu, že sa jedná o atypickú prevádzku /väčšinou sa jedná o zásoby obstarané bezodplatne/, je potrebné mať zdokumentovaný pohyb tovaru, t.j. dodaný, prijatý, vydaný za koľko bodov a komu, zlikvidovaný, resp. prevedený tovar iným osobám. Jedná sa o zásoby, ktoré tvoria najmenej likvidnú zložku obežného majetku. Jednorázovo sa spotrebúvajú a následne obnovujú. Vedenie skladového hospodárstva je povinné, jeho forma je voliteľná. Prostredníctvom skladu je možná evidencia o prírastkoch a úbytkoch zásob. Príjem tovaru na sklad je potrebné zaznamenávať na doklade – Príjemka s uvedením údajov o tovare a množstve podľa dodacieho listu. Ďalšími dokladmi, preukazujúcimi pohyb dodaného tovaru sú výdajky tovaru, likvidačné listy v prípade vytriedeného nepoužiteľného tovaru, resp. prevodky v prípade tovaru nadbytočného, ktorý je zo skladu poskytnutý iným organizáciám, ktoré pracujú s ľuďmi bez domova. Táto činnosť by mala byť taktiež písomne upravená /finančné náklady súvisiace s prepravou, uskladnením a výdajom tovaru/.  
	Na základe vyššie uvedených zistení oddelenie sociálnych služieb vedenie skladového hospodárstva odkonzultovalo a odsúhlasilo s Potravinovou bankou Slovenska, o.z. Bratislava a na základe ich odporúčania bude viesť evidenciu príjmu a výdaja tovaru v Sociálnej výdajni potravín a spotrebného tovaru MČ B-NM.

k bodu 3/ 

	Návrh Zásad poskytovania pomoci občanom v Sociálnej výdajni potravín a spotrebného tovaru v MČ B-NM  /Zásady/ bol schválený  uznesením MZ MČ B-NM č. 11/11 dňa 12.6.2012. Prílohu k Zásadám tvorí zoznam kódov potravín  a spotrebného tovaru a ich bodové ohodnotenie.
	Uznesením MZ MČ B-NM č. 15/10 zo dňa 12.2.2013 bol schválený návrh dodatku č. 1 k predmetným Zásadám. OSS MÚ B-NM v uvedenom dodatku okrem iného navrhlo, aby v prípade poskytnutia bezplatnej pomoci v Sociálnej výdajni potravín občanovi, tento nebol oprávnený žiadať o poskytnutie jednorazovej finančnej výpomoci podľa bodu I. platných Zásad poskytovania finančných výpomocí  obyvateľom MĆ B-NM.
	Uznesením MZ MČ B-NM č. 7MMZ/13 zo dňa 26.6.2014 bol schválený návrh dodatku č. 2 k vyššie uvedeným Zásadám, týkajúci sa zvýšenia maximálnej hranice dôchodku na poskytovanie predmetných služieb z 350,- € na 380,- € pre jednotlivca a pre manželskú dvojicu do výšky 700,- €, z dôvodu úspešnej spolupráce s dodávateľmi tovaru a tým zvýšenia ponuky tovaru Sociálnej výdajne potravín. 
Zásady upravujú :
- cieľovú skupinu žiadateľov bezplatnej sociálnej pomoci v Sociálnej výdajni potravín 
- pravidlá poskytovania bezplatnej pomoci
- postup pri rozhodovaní a poskytovaní pomoci
- záverečné ustanovenie	
	V zmysle uvedených Zásad v znení dodatkov, cieľovú skupinu žiadateľov bezplatnej sociálnej pomoci v Sociálnej výdajni  potravín tvoria :
- osamelí poberatelia starobného, invalidného a vdovského dôchodku do výšky   380,- €, ktorý je ich jediným zdrojom príjmu, 
- manželská dvojica poberajúca dôchodok spolu do výšky 700,- €, ktorý je ich jediným zdrojom príjmu,
-  rodiny s deťmi  v hmotnej núdzi, 
-  občania v hmotnej núdzi,
- občan/rodina v "náhlej krízovej situácii", ktorú posúdi OSS jednotlivo, na základe predložených podkladov žiadateľov.
	
	Kontrolnej skupine boli predložené spisové obaly žiadateľov o poskytnutie sociálnej pomoci v Sociálnej výdajni potravín. Vykonanou kontrolou náhodne vybranej spisovej dokumentácie žiadateľov bolo preverené dodržiavanie postupu pri poskytovaní predmetnej sociálnej pomoci v súlade so Zásadami, vrátane dodatkov,  kde bolo preukázané nasledovné :

	Podľa Zásad môže byť bezplatná pomoc poskytnutá  len žiadateľovi, ktorý :
- má trvalý pobyt na území mestskej časti,
- ako občan v hmotnej núdzi predloží aktuálne potvrdenie z ÚPSVaR,
- ako poberateľ dôchodku predloží potvrdenie o vyplácaní dôchodku zo Sociálnej poisťovne,
- má uhradené finančné záväzky voči mestskej časti a deti žiadateľa počas povinnej školskej dochádzky nie sú evidované ako záškoláci.
	Preverením uvedených pravidiel poskytovania bezplatnej pomoci neboli zistené nedostatky. K žiadostiam o poskytnutie pomoci boli doložené požadované doklady podľa platných Zásad, ako je rozhodnutie o výške dôchodku zo SP,  rozhodnutie z ÚPSVaR o poberaní dávky v hmotnej núdzi, potvrdenie o návšteve školy a pod..

	Poskytovanie sociálnej pomoci sa realizuje prostredníctvom kartového systému a žiadateľ získa príslušný počet bodov /20,25,30 bodov/ na kalendárny mesiac podľa zaradenia do kategórie žiadateľov v zmysle Zásad. Kredit na čipovej karte sa obnovuje vždy k prvému dňu príslušného kalendárneho mesiaca. Denný limit odberu na jednu osobu je maximálne 8 bodov. Podľa platných Zásad je žiadateľ povinný uhradiť jednorazový administratívny poplatok za vydanie a prevádzkovanie čipovej karty vo výške 5,- € do pokladne MÚ B-NM najneskôr v deň prevzatia čipovej karty. 
	Kontrolou vyššie uvedeného neboli zistené nezrovnalosti. Kontrolovaný subjekt pri prideľovaní príslušného počtu bodov na kalendárny mesiac pre jednotlivých žiadateľov  postupoval, po predložení súvisiacich dokladov, v súlade s čl. IV, bod 2/, platných Zásad. Ďalej bolo zistené, že doklad o zaplatení poplatku za vydanie čipovej karty v stanovenej výške bol súčasťou spisu žiadateľa s vyznačením čísla a dátumu prevzatia čipovej karty. V prípade nahlásenia straty čipovej karty bol spísaný povereným zamestnancom úradný záznam a žiadateľ obdržal novú čipovú kartu po úhrade poplatku vo výške 5,- €.

	O poskytnutí bezplatnej sociálnej pomoci bol po posúdení celkovej sociálnej situácie žiadateľa a splnení podmienok určených v Zásadách vydaný súhlas starostu MČ B-NM s uvedením mesačnej hodnoty bodov na prevzatie tovaru. Podľa uvedeného oznámenia je prijímateľ sociálnej pomoci povinný do 8 dní od prevzatia súhlasu starostu nahlásiť všetky nové skutočnosti, ktoré môžu mať vplyv na poskytovanie predmetnej pomoci. Kontrolou uvedeného bolo zistené, že nové zdokladované skutočnosti, resp. stanovenie pevnej sumy zvýšenia dôchodkovej dávky a percenta zvýšenia úrazovej renty v danom roku Opatrením MPSV a R SR,  týkajúce sa žiadateľa, boli zohľadnené v súlade so Zásadami a žiadateľovi bolo  o zmene, resp. zastavení poskytovania pomoci zaslané oznámenie. 
	Na základe zistených skutočností, kontrolná skupina konštatuje, že kontrolovaný subjekt pri poskytovaní bezplatnej sociálnej pomoci v Sociálnej výdajni potravín postupoval v súlade so Zásadami, vrátane ich dodatkov.

Záver :

	Zámerom vykonanej kontroly prevádzkovania Sociálnej výdajne potravín a spotrebného tovaru MČ B-NM bolo preveriť poskytovanie bezplatnej pomoci občanom MČ B-NM  v zmysle prijatých Zásad poskytovania pomoci v Sociálnej výdajni potravín a spotrebného tovaru MČ B-NM, ako aj jej začlenenie do organizačnej štruktúry MÚ B-NM, samostatné sledovanie rozpočtovaných príjmov a výdajov a v neposlednom rade vedenie evidencie skladového hospodárstva i napriek tomu, že sa jedná o atypickú prevádzku. Uvedený zámer bol splnený.
	Kontrolou dodržiavania podmienok a pravidiel Sociálnej výdajne potravín a spotrebného tovaru MČ B-NM a určovanie bodového ohodnotenia tovaru a možnosti prevziať si tovar občanmi v súlade so schválenými Zásadami poskytovania pomoci v Sociálnej výdajni potravín a spotrebného tovaru MČ B-NM, je na zodpovedajúcej úrovni zabezpečenia uvedených činností a z uvedeného dôvodu bol vypracovaný záznam z vykonanej kontroly, ktorý bol prerokovaný so zodpovednými zamestnancami úradu.
	Kontrolná skupina veľmi pozitívne hodnotí prácu ľudí, ktorí sa podieľali na realizácii projektu zriadenia Sociálnej výdajne /starosta MČ B-NM/ a zamestnancov oddelenia sociálnych služieb MÚ B-NM zabezpečujúcich činnosti spojené s chodom kontrolovanej prevádzky.